Odyega Warkiisa war ayaa iiga baxay, waxaana weydiiyey sababta Oraahdaa uu u soo qaatay, waxa uuna iigu jawabaay “C/llaahi Yuusuf mar dhawaan la wareystay waxa uu sheegay in Sheekh Shariif sababta madaxweyne looga dhigay ay ahayd in la isku jabiyo dhanacyadii ay markii hore saaxiibadda ahaayeen, hase yeeshee taasi ma noqon, beesha Caalamkana weli waa ay Maaweelinayaan oo maalin walba qorshayaal cusub ayaa loo soo dejiyaa waxaana ka mid ah Qorshayaasha dhegta loogu sheegay in uu magacaabo Hay’ad ama Shirkad la socota dakhliga soo gala dowladda Federaalka si halhaleel ah ayuu arrintaasi Sheekh Shariif ugu dhaqaaqay waana Qobkii Moos ee ugu horeeeyey ee loo dhigay”, Odaygii warkii waa uu sii watay “Sheekh Shariif waxa loo soo jeediyey in uu furo Bank Dhexe”, waana uu furey waxaana lagu yiri”waxaan kuugu soo shubeynaa wixii lacago ah oo ay Beesha Caalamka Dowladdaada ugu deeqdo,” welina Bankigii shilin kuma soo dhicin,Xildhibaabanadii afka labadii bay yeereen calashaan Mushaar la’aan, waxaa kaloo lagu wargeliyey in uu guddi deg deg ah u magacaabo Dekedda iyo Garoonka Diyaaradaha si ay ula socdaan Dakhligii halkaasi ka soo xarooda isagoo durbaddiiba sameeyey guddigaasi, waxayna beesha caalamku yiraahdeen “haddii aad rabto inaan ku taageerno waa inaad soo bandhigtaa dhaqaalaha kaaga soo xarooda dalka gudihiisa”, weli waa socotaa Qob Moos taraarixintii, waxaana loo soo jeediyey in uu deg deg u kala diro Maamulkii Gobolka Banaadir oo isagu dhaqdhaqaaqiisii uu aad u fiicnaa waxaana la magacaabay maamul cusub, waxayna dadka qaarkii hoosta ka xariiqeen in maamulkaasi wanaagsanaa, Sheekh Shariif waxaa loo soo jeediyey in uu xilka ka qaado saraakiishii hogaamineysay Ciidanka Booliiska iyo Milatariga iyadoo loo ballanqaaday in dhanka dhaqaalaha laga taageerayo ciidamada Dowladda haddii ay hogaan xoog leh helaan”.
